Document ID: 32007R0245

REGULAMENTUL (CE) NR. 245/2007 AL COMISIEI
din 8 martie 2007
de modificare şi adaptare a anexei II la Regulamentul (CE) nr. 998/2003 al Parlamentului European şi al Consiliului privind Bulgaria, România şi Malaezia
(Text cu relevanţă pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Tratatul de aderare a Bulgariei şi a României, în special articolul 4 alineatul (3),
având în vedere Actul de aderare a Bulgariei şi a României, în special articolul 56,
având în vedere Regulamentul (CE) nr. 998/2003 al Parlamentului European şi al Consiliului din 26 mai 2003 privind cerinţele de sănătate animală aplicabile circulaţiei necomerciale a animalelor de companie şi de modificare a Directivei 92/65/CEE a Consiliului (1), în special articolul 10 şi articolul 19,
întrucât:
(1)
Regulamentul (CE) nr. 998/2003 stabileşte cerinţele de sănătate animală aplicabile circulaţiei necomerciale a animalelor de companie şi normele privitoare la controalele aplicabile acestei circulaţii.
(2)
În conformitate cu Regulamentul (CE) nr. 998/2003, o listă de ţări terţe din care poate fi autorizată circulaţia animalelor de companie către Comunitate, dacă se îndeplinesc anumite cerinţe, va fi inclusă în partea C a anexei II la regulamentul respectiv.
(3)
Lista menţionată în partea C a anexei II la Regulamentul (CE) nr. 998/2003 cuprinde ţările terţe şi teritoriile indemne de rabie şi ţările terţe şi teritoriile în privinţa cărora riscul intrării rabiei în Comunitate, ca rezultat al mişcărilor dinspre aceste ţări terţe şi teritorii, a fost stabilit ca nefiind superior riscului asociat mişcărilor între statele membre.
(4)
Din informaţiile furnizate de către autorităţile competente din Malaezia rezultă că riscul intrării rabiei în Comunitate, ca rezultat al mişcărilor animalelor de companie din această ţară, nu este superior riscului asociat mişcărilor animalelor de companie între statele membre sau dinspre ţările terţe deja menţionate în Regulamentul (CE) nr. 998/2003. În consecinţă, Malaezia ar trebui inclusă pe lista prevăzută în partea C a anexei II la Regulamentul (CE) nr. 998/2003.
(5)
Având în vederea că Bulgaria şi România sunt state membre de la 1 ianuarie 2007, din motive de claritate a legislaţiei Comunitare, este necesară eliminarea trimiterilor la aceste ţări din partea C a anexei II la Regulamentul (CE) nr. 998/2003 cu aplicabilitate de la data aderării.
(6)
Prin urmare, ar trebui modificat Regulamentul (CE) nr. 998/2003 în consecinţă.
(7)
Măsurile prevăzute de prezentul regulament sunt conforme cu avizul Comitetului permanent pentru lanţul alimentar şi sănătatea animală,
ADOPTĂ PREZENTUL REGULAMENT:
Articolul 1
În Regulamentul (CE) nr. 998/2003, partea C a anexei II se modifică după cum urmează:
1.
Următoarele rubrici se elimină:
„BG - Bulgaria
RO - România”.
2.
Se introduce următoarea rubrică: „MY - Malaezia”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Articolul 1 alineatul (1) se aplică de la data de 1 ianuarie 2007.
Prezentul regulament este obligatoriu în toate elementele sale şi se aplică direct în toate statele membre.
Adoptat la Bruxelles, 8 martie 2007.

Labels: 0
18
8
6